**NÉMET NYELV**

**7–8. évfolyam**

Az idegen nyelv tanulása társadalmi igény. **Az enyhe értelmi fogyatékos tanulóktól nagy erőfeszítést követel, ezért az idegen nyelv tanításának és tanulásának céljait a tanulók valós szükségletei, igényei és egyéni fejlettsége határozza meg.** Az idegen nyelv tanítása enyhe értelmi fogyatékos tanulók részére tanórai keretben, az általános iskola 7. évfolyamától javasolt, de az idegennyelv-tudás iránti társadalmi igények növekedése miatt – a szülők igénye szerint – szakkör vagy egyéb nem kötelező jellegű foglalkozás keretében korábban is megkezdhető az iskola döntése alapján, de szigorúan a tanulók egyéni igényeihez és képességeihez igazodva.

Az általános iskola felső tagozatán a cél az, hogy az idegen nyelv tanítása járuljon hozzá a más tantárgyaknál megszerzett alapkészségek megerősödéséhez a tanulói tevékenységek középpontba állításával, a rendszeres ismétlés és gyakorlás megteremtésével. **Az új ismeretek elsajátíttatása konkrét tapasztalásra, cselekvésre alapozva, a gondolkodási funkciók különböző sérüléseit, eltérő ütemű fejlődését figyelembe véve történik. A tananyagot a fejlődés egyéni üteméhez, a módosult tanulási képességekhez kell igazítani.**

A tanulókat bevezetve egy idegen nyelv tanulásába, fel kell kelteni az érdeklődésüket, fenntartani a motivációjukat a nyelvtanulás iránt; meg kell alapozni a nyelvtanulásukat, ily módon is elősegíteni társadalmi beilleszkedésüket, növelni esélyeiket.

A tantárgyak közötti integráció elérésében nagy szerepe van az idegen nyelv tanításának és tanulásának. Az idegen nyelv tanulása nemcsak további lehetőséget nyújt a tanulóknak a más tantárgyakban korábban megszerzett tudás felelevenítésére, gyakorlására, új kapcsolódási pontok kialakítására, hanem újabb nyelvi, kulturális, interkulturális, földrajzi és történelmi ismeretekkel gazdagíthatja a tanulókat, melyeket más tantárgyak tanulása során is felhasználhatnak.

Az idegen nyelv tanulása teret biztosít a csoportos és kooperatív tanulási formák alkalmazásának, egyénre szabott módszerek és az önművelés igénye kialakításának, valamint változatos nevelési lehetőségek kihasználásának, továbbá elősegíti a tanulók önismeretének és önbizalmának fejlesztését az egyéni adottságok és képességek megismerésén keresztül.

A differenciálás a tanítás minden részében megjelenik, s ezáltal tekintettel vagyunk az egyéni sajátosságokra, képességekre. Az értékelés során elsősorban a tanuló egyéni fejlődését, motivációját, a nyelvtanulásra irányuló akaratát kell értékelnünk, s az értékeléssel a további nyelvtanulásukat kell segítenünk.

**Az enyhe értelmi fogyatékos tanulók esetében a nyelvtani anyag többségének elsajátítása implicit módon történik, azaz nem magát a nyelvtani szabályt tanítjuk, hanem a nyelvtani szerkezetet használtatjuk szövegkörnyezetben. Az idegen nyelvi kommunikáció során – a nagyszámú ismétlés révén – a tanuló automatikusan elsajátítja, majd alkalmazza a nyelvet vezérlő különböző szintű szabályokat.** A nyelvi kompetencia kialakítása érdekében változatos interakciókban folyamatosan fejlesztjük a tanulók hallási észlelését, hallás utáni szövegértését, célzott és tartós figyelmét, elsősorban verbális emlékezetét és beszédkészségét. **A sikeres kommunikáció érdekében hosszabb időkeretre, folyamatos ismétlésre, gyakorlásra, játékos keretek között történő, cselekvéshez kötött megvalósításra, egyéni megerősítésre, helyzetgyakorlatokra van szükség.**

Az idegen nyelv olvasásának és írásának tanítása enyhe értelmi fogyatékos tanulók esetében csak egyéni fejlettséghez igazodva, a tanulókban erősödő igény alapján javasolt. Az olvasott szöveg értése és az íráskészség fejlesztése csupán másodlagosan, illetve harmadlagosan támogatja a hallás utáni értést és a beszédüket.

**Idegen nyelvi szempontból a 7–8. évfolyam a bevezető, alapozó szakasz,** melynek során a tanuló megismerkedik egy idegen nyelv tanulásával, felismeri, hogy anyanyelvén kívül más nyelven is kifejezheti magát; megpróbálja felfedezni és megérteni a nyelvet vezérlő különböző, alapszintű szabályokat, melyeknek segítségével a későbbiekben egyre tudatosabbá teheti nyelvtanulását. Felfedezi a nyelvtanulás és a célnyelvi kultúra fontosságát, mely egyben erősíti magyarságtudatát, hazafias érzéseit, közösséghez tartozását. Az idegen nyelv tanulása során fejlődik erkölcsi érzéke, javul kötelességtudata, együttérzése, empátiája, segítőkészsége, tisztelete mások iránt. Megtapasztalja és megpróbálja megérteni, hogy cselekedeteiért, mondataiért felelősséggel tartozik. A helyzetgyakorlatok során igyekszik betartani a szabályokat, és tiszteli társait.

A szakasz alapvető feladata, hogy a tanulók más műveltségi területeken megszerzett ismereteire támaszkodva, olyan alapvető nyelvi fordulatokkal ismertesse meg a tanulókat, melyeket a mindennapi élethelyzetükben felismerhetnek és alkalmazhatnak, s amelyek megalapozzák motivációjukat a későbbi (szakiskolai és egész életen át tartó) nyelvtanulásra.

Az idegen nyelv tanulása során fokozatosan fejlődik önismeretük, kifejező és kapcsolatteremtő készségük (vélemény, akarat, érzelem), a személyes tapasztalatok tudatosításán keresztül pedig bővülnek ismereteik, formálódik szemléletmódjuk, a világról alkotott képük.

Az étkezés, ételek, sport témakörök lehetőséget adnak az egészséges életmód tudatosítására, a preventív szemlélet kialakítására, a betegségek megelőzésére.

Már a nyelvtanítás bevezetésekor tudatosítani kell a tanulókban az idegen nyelv tanulásának jelentőségét a későbbi életükre, pályaválasztásukra, munkavállalási esélyeikre nézve.

Enyhe értelmi fogyatékos tanulók idegennyelv-oktatása során nem beszélhetünk a(z) (európai) nyelvi szintek meghatározásáról, mivel az idegen nyelv tanulását az egyéni képességek nagymértékben befolyásolják. Ennek ellenére igyekeznünk kell a lehető legtöbbet elsajátíttatni a tanulókkal, az egyéni lehetőségek függvényében.

Alapvető cél, hogy a tanuló próbálja meg megérteni és használni a gyakoribb mindennapi kifejezéseket és a legelemibb alapvető fordulatokat, amelyek célja a mindennapi szükségletek konkrét kielégítése, továbbá a tanulók hallás utáni figyelmének, fonetikai kifejezésének, szándékos figyelmének, verbális emlékezetének, idegen nyelvi gondolkodásának fejlesztése. A cselekvéshez kötött beszédfejlesztés növelheti az idegen nyelvi megnyilvánulások számát, de a magyar nyelvet sem zárhatjuk ki a tanítási órákból. Fontos – egyéni igényeikhez és képességeikhez mérten – megismertetnünk velük olyan stratégiákat, melyek segíthetik őket a későbbiekben nyelvtudásuk megőrzésében, további fejlesztésében.

A nyelvtanítás sikerében fontos szerepet játszik a nyelvtanulók ismereteinek, érdeklődésének, igényeinek, nyelvi és nem nyelvi készségeinek a tanulási folyamatba történő bekapcsolása. A nyelvtanulás alkalmas a személyiség kibontakozásának támogatására. A siker másik kulcsa a folyamatos pozitív megerősítés, a tanulók önmagukhoz mért fejlődésének elismerése.

**A 7-8. évfolyam egy egységet képez, melynek teljesítéséhez heti 2-2 óra áll rendelkezésre.**

|  |  |  |  |  |  |
| --- | --- | --- | --- | --- | --- |
| **Tematikai egység/ Fejlesztési cél** | | 1. **Beszédszándékok, beszédértési készség** | | | **Javasolt óraszám**  **22 óra** |
| **Előzetes tudás** | | A tanuló saját és családja személyes adatainak ismerete. Számfogalom 20-as számkörben. Állatok ismerete. Irányok, helyviszonyok ismerete. Alapfokú térképhasználat. Élelmiszerek, ételek neveinek ismerete. A kommunikáció alapvető feltételeinek, alapvető szófaji csoportosítások ismerete. Törekvés ritmustartásra. | | | |
| **A tematikai egység nevelési-fejlesztési céljai** | | Általános fogalmak, beszédszándékok megismertetése utánzással történő nyelvtanítás előnyben részesítésével.  A beszédészlelés, a verbális emlékezet, az idegen nyelvi gondolkodás és a sorrendiség fejlesztése. Beszédbátorság megteremtése nagyszámú ismétléssel. Társas nyelvi magatartás kialakítása. A figyelem terjedelmének növelése. Önismeret, önkontroll, önellenőrzés képességének fejlesztése. | | | |
| **Ismeretek** | | | **Fejlesztési követelmények/ tevékenységek** | **Kapcsolódási pontok** | |
| BESZÉDSZÁNDÉKOK:   * Köszönési formák: Tschüs! Hello! * Napszakok szerinti köszönési formák: Guten Morgen! Guten Tag! Guten Abend! Gute Nacht! * Elköszönés: Auf Wiedersehen! * Bemutatkozás: Wie heißt du? Ich heiße Thomas. Wie alt bist du? Ich bin 13. * Titulusok: Herr, Frau, Tante, Onkel * Köszönet és sajnálat kifejezése: Danke. Entschuldigung. * Udvariassági formák: Bitte. * Érdeklődés a másik személy hogyléte felöl: Wie geht’s dir? Danke, gut. Und dir? * Egyszerű kérdések (információkérés): Wo wohnst du? Woher kommst du? * Egyszerű feleletek (információadás): Ich wohne in Győr. Ich komme aus Ungarn. * Modális jelentés kifejezése: képesség kifejezése: Ich kann gut schwimmen. * Vélemény kérése: Magst du Rad fahren? * Tárgyak, dolgok megnevezése, azonosítása: Das ist der Kuli. Hole mir bitte die Schere! * Jókívánságok: Alles Gute zum Geburtstag! * A telefonálás konvenciói. | | | BESZÉDÉRTÉS   * A hallottak utánmondása, ismétlése, majd közös mondása. * Játékos, cselekvéshez kötött gyakorlatok utánzása. * Nyitott párbeszédek (kérdés-felelet). * Szavak, kifejezések, egyszerű mondatok ismétlése. * Egyéni megnyilvánulási lehetőségek. * Páros, csoportos, szituációs gyakorlatok. * Helyzetfelismerés, alkalmazkodás a beszédhelyzethez és a beszédpartnerekhez. * Irányított figyelem a beszélőre, részvételi szándék a beszélgetéshez. * Társadalmi szokások használata a beszédhelyzetekben (kulturális eltérések, udvariassági formák alkalmazása). * A különböző köszönési formák felismerése, megfelelő alkalmazásuk megpróbálása. * Személyes adatai ismerete, bemutatkozás. Néhány adat megadása magáról. * A beszéd ritmusának, az intonációnak a megfigyelése és utánzása, lehetőség szerint minél pontosabb visszaadása. (Kézmozdulattal a hanglejtés követése, eltérő intonációk megfigyelése.) * Szavak differenciálása. * Nyelvi egységek megértése. | *Ének-zene:* (ritmus tartása, ritmusváltás, hangképzés, intonálás).  *Magyar nyelv és irodalom:* beszédértés, a kommunikáció alapjai, hangképzés.  *Testnevelés és sport:* mozgáskoordináció fejlesztése, a mozgás kifejező ereje, testséma, légzés.  *Természetismeret:* környezetünk tárgyainak, élőlények neveinek ismerete, velük kapcsolatos ismeretek.  *Hon-és népismeret:* ünnepek, népszokások.  *Földrajz:* német nyelvű országok, térképhasználat.  *Vizuális kultúra:* finom mozgások fejlesztése, válaszadás rajzzal. | |
| **Kulcsfogalmak/ fogalmak** | Titulus, köszönési forma, udvariassági forma, képesség kifejezése, vélemény kifejezése, ünnepekkel kapcsolatos köszönés/köszöntés, szokás. Kérdés-felelet. | | | | |

|  |  |  |
| --- | --- | --- |
| **Tematikai egység/ Fejlesztési cél** | 1. **Beszédkészség** | **Javasolt óraszám**  **42 óra** |
| **Előzetes tudás** | A beszéd megértése. A környezetében körülötte levő tárgyak, élőlények megnevezése, cselekvések megnevezése, egyszerű utasítások, kérdések megértése. | |
| **A tematikai egység nevelési-fejlesztési céljai** | Egyre biztosabb beszédkészség, beszédbátorság fokozatos növelése. A mindennapi életben előforduló beszédhelyzetek megismertetése a tanulókkal. Önellenőrzés, önkontroll képességének fejlesztése. | |

|  |  |  |  |
| --- | --- | --- | --- |
| **Ismeretek** | | **Fejlesztési követelmények/ tevékenységek** | **Kapcsolódási pontok** |
| * Kérdésalkotások: Wie heißt du? Wo wohnst du? Woher kommst du? Wie alt bist du? Kannst du gut Rad fahren? Möchtest du ins Kino gehen? * Releváns válasz adása a tanult kérdésekre: Nein, ich kann besser Fußball spielen. Ja, ich möchte auch Popcorn essen. * Dalok, mondókák: Bruder Jakob, Es war eine Mutter… * Környezete tárgyainak megnevezése: tanszerek, iskolai eszközök (der Kuli, die Schere, die Federmappe usw.) * Néhány beszédfordulat témakörönként: Icg esse gern die Torte. Ich trinke lieber Kakao als Tee. * Az udvarias társadalmi érintkezés eszközei: Guten Tag! Danke! Bitte! Entschuldigung! | | * Próbálkozás az német nyelv hangjainak helyes kiejtésével. * Megfelelő hangerővel, hanglejtéssel, hangsúllyal, intonációval kiejtett szavak kialakítása. * Probléma jelzése, segítségkérés. * Rövid szövegrészeknél törekvés a mondatok sorrendiségének megjegyzésére. * Nonverbális eszközök alkalmazása válaszadáskor. * Érzelmek, vélemény kifejezése. * Javítás elfogadása, törekvés önkorrekcióra. * Törekvés a partnerhez való alkalmazkodásra. * Ritmustartás, ritmusváltás. * A fenti követelmények teljesítése rövid párbeszédek, hallás utáni ismétlések, memorizálás, eljátszás, nyitott dialógusok, drámajáték, szerepjáték, audiovizuális anyagok megtekintése során. | *Testnevelés és sport:* légzéstechnika.  *Magyar nyelv és irodalom:* hangképzés, szóhatárok, a mondat.  *Ének-zene:* ritmus, intonálás.  *Természetismeret:* tárgyak, élőlények nevei.  *Vizuális kultúra:* válaszadás rajzzal. |
| **Kulcsfogalmak/ fogalmak** | Utánzás, ismétlés, ritmus, ritmusváltás, mimika, gesztus, szó, mondat. | | |

|  |  |  |
| --- | --- | --- |
| **Tematikai egység/ Fejlesztési cél** | 1. **Fogalomkörök** | **Javasolt óraszám**  **30 óra** |
| **Előzetes tudás** | Megfelelő anyanyelvi ismeretek. | |
| **A tematikai egység nevelési-fejlesztési céljai** | A nyelvtani anyag implicit módon történő elsajátíttatása. A térbeli tájékozódás fejlesztése a térbeliség elöljárószóinak gyakorlása során. Hallási figyelem, irányított figyelem, idegen nyelvi gondolkodás, verbális memória, időbeli viszonyok kifejezésének fejlesztése. | |

|  |  |  |  |  |
| --- | --- | --- | --- | --- |
| **Ismeretek** | | **Fejlesztési követelmények/ Tanulói tevékenységek** | **Kapcsolódási pontok** | |
| * Létezés kifejezése (bin, bist, ist, sind) * Cselekvések kifejezése (schwimmen, Fußball spielen, ins Kino gehen, Eis essen usw.) * Felszólító mód (Hole mir bitte…!) * Birtoklás kifejezése (haben) * Birtokviszony kifejezése (Meine Mutter heißt … Mein Vater heißt …) * Birtokos névmások (mein Buch) * Modalitás kifejezése: képesség (Ich kann …) * Időbeliség: évszakok, hónapok, napok, időpontok, elöljárószavak (am, im, um). * Térbeliség: elöljárószavak (im, in der) * Mennyiségek kifejezése: tőszámok 1-20-ig, sorszámnevek 1-31-ig, főnevek többes száma (Kulis, Papageien, Vögel usw.) * határozatlan névelők (ein/e) * Hangtani ismeretek: szóhangsúly, intonáció, összevont alakok, többes szám kiejtése. | | * Nyelvtani fordulatok automatizmusig gyakorlása. * Törekvés a sorrendiség megtartására, a logikus felépítettségre. * A fenti követelmények teljesítése a következő tevékenységek során: mozgásos feladatok, utasítások adása, megértése, végrehajtása, manipulálás tárgyakkal, képekkel, kép- és szókártyákkal, csoportosítás, rendezés, párosítás, képleírás. | *Magyar nyelv és irodalom:* szófajok, igemódok, mondatfajták, ragok, jelek.  *Matematika:* tő- és sorszámnevek, alapvető matematikai műveletek.  *Ének-zene:* intonálás, hangsúlyozás, ritmustartás. | |
| **Kulcsfogalmak/ fogalmak** | Létezés, birtokviszony, felszólító mondat, gyakoriság, elöljárószó, tő- és sorszámnév, többes szám, összevonás, szóhangsúly, intonálás. | | |

|  |  |  |  |  |  |
| --- | --- | --- | --- | --- | --- |
| **Tematikai egység/ Fejlesztési cél** | | 1. **Témakörök, szókincs** | | | **Javasolt óraszám**  **50 óra** |
| **Előzetes tudás** | | Elsősorban a természetismeret, matematika, társadalomismeret órákon megszerzett ismeretek alkalmazása. A tanuló saját és közvetlen családja személyes adatai. | | | |
| **A tematikai egység nevelési-fejlesztési céljai** | | A tanuló szókincsének, világról alkotott szemléletének bővítése, a célországgal kapcsolatos kulturális ismeretek átadása. | | | |
| **Ismeretek** | | | **Fejlesztési követelmények/ tevékenységek** | **Kapcsolódási pontok** | |
| EMBERI KAPCSOLATOK:  Az ÉN személyem:  bemutatkozás, személyi adatok, külsőm, életkor, születésnap, lakcím, kedvenc sportom, színem, ételem, barátom.  Az ÉN családom:  családtagok nevei.  TÁRSADALMI KÖRNYEZETÜNK:  Hazám, hazám fővárosa, lakóhelyem.  Iskolám, az iskola berendezései, iskolai felszerelések, utasítások a tanórán.  A célnyelvi ország neve, fővárosa, zászlója, néhány nagyobb városa, ünnepek.  TERMÉSZETI KÖRNYEZETÜNK:  Időjárás, évszakok, hónapok, napok, napszakok, időpontok.  Állatok, növények.  EGÉSZSÉGES ÉLETMÓD:  Testrészek.  Az orvosnál.  Napirend.  Öltözködés, ruházat.  Sport.  VÁSÁRLÁS:  Élelmiszerek, ételek nevei.  Főétkezések.  Üzletek nevei, néhány jellemző árucikk neve.  Vásárlás.  ORSZÁGISMERET:  Ünnepek: Weihnachten, Ostern, Geburtstage  *Irodalmi művek* feldolgozása videofilmmel, megbeszéléssel.  Ajánlott művek:  Artúr és a kerekasztal lovagjai, Nibelung-mondák, A brémai muzsikusok, Grimm mesék | | | * Lexikai elemek elsajátítása. * Más műveltségi területeken megszerzett információ alkalmazása, újabb kapcsolódási pontok kialakítása. * Németül beszélő országok felsorolása. * Németország, fővárosa, néhány város megnevezése. * Magyar és német iskolák összehasonlítása. * Német ünnepek és szokások megismerése. * Reális önkép kialakítása. * Nyelvi struktúrák és lexikai elemek integrálása. * Elemi szintű tájékozódás térképen. | *Természetismeret:* növények, állatok, hazám, célország, földrajzi ismeretek, térképhasználat.  *Matematika*: mennyiségi és minőségi viszonyok, időbeliség, sorrendiség.  *Informatika*: internet használata, információkeresés. | |
| **Kulcsfogalmak/ fogalmak** | Személyes adat, család, szűkebb-tágabb környezet, célország, nemzetiség, zászló, évszak, hónap, nap, időpont, napirend, ruházat, sport, élelmiszer, vásárlás, főétkezés, üzlet. | | | | |

|  |  |
| --- | --- |
| **A fejlesztés várt eredményei a két évfolyamos ciklus végére** | A tanuló legyen motivált arra, hogy képességeihez mérten merjen megszólalni a különböző kommunikációs helyzetekben. Alkalmazza a tanult a nonverbális és verbális elemeket, a kommunikáció szabályait.  Próbálja meg a beszédszándékokat automatikusan felismerni, a lényegét megérteni és azokhoz alkalmazkodni.  Próbálja meg felismerni és megérteni a tanult szavakat és kifejezéseket, a tanár egyszerű utasításait, tőmondatait. Ismerje fel a tanult kérdéseket, s azokra releváns válaszokat adjon. Próbálja a tanult nyelvtani szerkezeteket alkalmazni. Igyekezzen megfelelő ritmussal a tanult egyszerű mondatokat megismételni, törekedjen a megfelelő kiejtésre, hanglejtésre.  Igyekezzen megtanulni néhány dalt, mondókát idegen nyelven. Próbáljon meg saját magáról 12-15 mondatban összefüggően beszélni.  (Az eredményeket minden tanuló saját fejlődési szintjéhez kell mérni, s inkább az akarat, a motiváció dominál, semmint a pontos nyelvhasználat. ) |